Roll Over Beethoven

Roll Over Beethoven (תתהפך בטהובן) הוא שיר שנכתב על ידי צ'אק ברי בשנת 1956. השיר הופק בחברת צ'ס רקורדס, ובצידו השני של התקליטון היה השיר "לב נסחף". השיר מציין את השאיפה שהרוק אנד רול והרית'ם אנד בלוז יתפסו את מקומה של המוזיקה הקלאסית אותה מייצג לודוויג ואן בטהובן. שם השיר מכוון לדרישה מהמלחין בטהובן לפנות את מקומו לטובת המוזיקה החדשה. לשיר גרסאות כיסוי רבות כולל של להקות הביטלס וה-Electric Light Orchestra. השיר דורג במקום 97 של המגזין רולינג סטון ברשימת "500 השירים הגדולים בכל הזמנים". על פי המגזין "רולינג סטון", ברי כתב את השיר בתגובה לכך שאחותו לוסי ניגנה בפסנתר המשפחתי מוזיקה קלאסית בעוד הוא רצה לנגן מוזיקת פופ. השורה בשיר: "תתהפך בטהובן וספר לצ'ייקובסקי את החדשות" מתייחסת לאופן שבו מלחינים קלאסיים יתגלגלו בקבריהם כשישמעו שהמוזיקה הקלאסית פינתה את מקומה לרוק אנד רול. בנוסף למלחינים הקלאסיים לודוויג ואן בטהובן ופיוטר איליץ' צ'ייקובסקי, השיר מציין או מרמז על עוד כמה אמנים פופולריים: "מוקדם בבוקר" (אנ') הוא שם השיר של לואי ג'ורדן; "Blue Suede Shoes" מתייחס לשיר קארל פרקינס; ו"היי דידל דידל" (אנ'), מתוך שיר הילדים "החתול והכינור", המרמז על בו דידלי, שהיה גם נגן כינור מוכשר. השיר הוקלט ב-16 באפריל 1956 בשיקגו, אילינוי. השתתפו: צ'אק ברי – שירה וגיטרה ג'וני ג'ונסון – פסנתר וילי דיקסון – בס פרד בלו – תופים השיר היה אחד מ-50 ההקלטות שנבחרו, בשנת 2003, על ידי ספריית הקונגרס בארצות הברית להתווסף למרשם ההקלטות הלאומי (אנ'). בשנת 2004, דורג השיר כמספר 97 ברשימת "500 השירים הגדולים בכל הזמנים". סולו הגיטרה הפותח נשמע דומה ללהיט המפורסם יותר של ברי, "Johnny B. Goode". השיר בוצע בגרסאות כיסוי רבות מאוד. הבולטות שבהן היו של ג'רי לי לואיס, הביטלס וכן של Electric Light Orchestra. השיר היה אחד האהובים על חברי להקת הביטלס ג'ון לנון, פול מקרטני, וג'ורג' האריסון עוד לפני שקבעו את שמם כ־"The Beatles". הלהקה ביצעה את השיר גם בסבב ההופעות שלהם בארצות הברית בשנת 1964. גרסת האולפן הוקלטה ב־30 ביולי 1963, עבור האלבום השני "With the Beatles", בביצוע של הריסון בשירה ובגיטרה. בארצות הברית השיר יצא ב־10 באפריל 1964. בשנת 1994 ראתה אור הקלטה של גרסה חיה של השיר מהקלטות הביטלס ב-BBC. זו הוקלטה ב־28 בפברואר 1964 ושודרה ב־30 במרץ 1964 במסגרת סדרת BBC בכיכובם של הביטלס. בגרסה זו של השיר נעשה שימוש בסרט, סופרמן 3", בבימויו של ריצ'רד לסטר, שגם ביים את שני סרטי הביטלס הראשונים, "לילה של יום מפרך" ו-!Help. גרסת הופעה חיה נוספת מתוך ביצוע באוקטובר 1963 יצאה לאור באלבום "Anthology 1" של הביטלס. Electric Light Orchestra הפיקו גרסה של שמונה דקות של השיר באלבום ELO 2 בשנת 1973. השיר נפתח עם פתיחה מהסימפוניה החמישית של בטהובן בשילוב של קטעים מהפרק הראשון של הסימפוניה. השיר הפך לחשוב עד כדי כך שהוא בוצע בסיום מרבית ההופעות שלהם. השיר היה הסינגל השני שהוציאה הלהקה, בינואר 1973, והפך ללהיט השני ברציפות שלהם בעשירייה המובילה בבריטניה. מידע על היצירה "Roll Over Beethoven" באתר מיוזיק בריינז מידע על הקומפוזיציה "Roll Over Beethoven" באתר AllMusic גרסאות נוספות ל"Roll Over Beethoven" באתר SecondHandSongs הגרסה של צ'אק ברי: Roll Over Beethoven, סרטון באתר יוטיוב (אורך: 2:25) הגרסה של הביטלס: Roll Over Beethoven (Remastered 2009), סרטון באתר יוטיוב (אורך: 2:45) הגרסה של Electric Light Orchestra:‏ Roll over Beethoven, סרטון באתר יוטיוב (אורך: 4:31) Chuck Berry Collector's Guide – The Chess Era (1955-1966), www.crlf.de Rolling Stone, Rolling Stone, 500 Greatest Songs of All Time, Rolling Stone, ‏2003-12-11 (באנגלית אמריקאית)